Životopis Dr sc Ivana Guettlera

Dr sc Ivan Guettler započeo je svoju karijeru kao znanstveni novak u Državnom hidrometeorološkom zavodu (DHMZ) gdje 2009.-2014.g radi na projektu Klimatske varijacije i promjene i odjek u područjima utjecaja. Nakon obranjenom doktorata „Sustavne pogreške u regionalnim klimatskim modelima u nižoj atmosferi“ nastavlja svoj rad posvećen istraživanju klime i klimatskih promjena, istovremeno radeći i na podizanju svijesti javnosti o utjecajima klimatskih promjena na zdravlje, gospodarstvo, infrastrukturu i okoliš. Autor je brojnih znanstvenih i stručnih radova, a njegova dostignuća uključuju prestižne nagrade i aktivno sudjelovanje na UN-ovim konferencijama o klimatskim promjenama – COP23, COP25, COP26 i COP27. Kao hrvatska kontakt-osoba za IPCC od 2022. godine, angažiran je u važnim radnim skupinama, uključujući Radnu skupinu za međunarodna okolišna pitanja – klimatske promjene, Radnu skupinu za izradu programskih dokumenata za financijsko razdoblje EU 2021-2027. – Zelena Hrvatska te Radnu skupinu za izradu akcijskog plana prilagodbe na klimatske promjene. Tijekom svog mandata zamjenika glavne ravnateljice DHMZ-a snažno je podržao najveće modernizacijske napore u povijesti DHMZ-a kojima su modernizirane meteorološka i hidrološka mreža, te mreža za trajno praćenje kvalitete zraka. Od 1. siječnja preuzima funkciju glavnog ravnatelja DHMZ-a nastavljajući unapređivati njegove usluge i obrazovati buduće stručnjake na Odsjeku za geofiziku Prirodoslovno-matematičkog fakulteta u Zagrebu.